क्यानडाविरुद्ध नेपालको खुम्चिएको ब्याटिङ
नेपालले क्यानडासँगको पहिलो एकदिवसीय अन्तर्राष्ट्रिय क्रिकेटमा खुलेर ब्याटिङ गर्न सकेन । टस जितेर ब्याटिङ गर्ने निर्णय गरेको नेपाल निर्धारित ५० ओभर पूरा खेली २ सय २४ रनमा अलआउट भयो ।
काठमाडौँ — नेपालले क्यानडासँगको पहिलो एकदिवसीय अन्तर्राष्ट्रिय क्रिकेटमा खुलेर ब्याटिङ गर्न सकेन । टस जितेर ब्याटिङ गर्ने निर्णय गरेको नेपाल निर्धारित ५० ओभर पूरा खेली २ सय २४ रनमा अलआउट भयो ।त्रिवि क्रिकेट मैदान कीर्तिपुरमा कुशल भुर्तेल र आसिफ शेखले नौ ओभरमा ४८ रन जोडेर नेपाललाई राम्रो सुरुआत दिलाएका थिए । आसिफलाई उदय भगवानले ८ रनमा आउट गरे । कप्तान रोहित पौडेल पनि टप एज लागि ८ रनमै आउट भए ।भुर्तेलले एकदिवसीय अन्तर्राष्ट्रियमा आफ्नो सातौं अर्धशतक बनाए । उनले ५८ बल खेली ९ चौका र १ छक्कासहित ६२ रन बनाए । भीम सार्की २६ बल खेली २ चौका प्रहार गरि १७ र कुशल मल्ल ३२ बल खेली १ चौका र १ छक्का प्रहार गरि २० रनमा आउट भए ।आरिफ शेख र पवन सर्राफले छैटौं विकेटमा ३२ रनको साझेदारी गरे । राष्ट्रिय टोलीमा फर्किएका पवनले ३४ बल १ चौका प्रहा गरि १५ रन बनाए । एकदिवसीय अन्तर्राष्ट्रियमा यो उनको उच्च स्कोर हो ।लगातार दुई चौका प्रहार गरेका आरिफ त्यसपछिको अर्को बलमा भगवानको बलमा इन साइड एज लागेर बोल्ड भए । आरिफले ५० बल खेली ४ चौका प्रहार गरि ३८ रन बनाए ।सोमपाल कामी र सूर्य तामाङले आठौं विकेटमा ३७ रनको साझेदारी गरी नेपाललाई सम्मानजनक स्कोरमा पुर्याए । सोमपालले १ चौका र २ छक्का प्रहार गरि २३ बलमा २७ रन बनाए । सूर्य १० रनमा अविजित रहे । अर्का डेब्यु गरिरहेका रिजन ढकाल ४ र ललित राजवंशी १ रन बनाई लगातार बलमा आउट भए ।क्यानडाबाट भगवानले ८ ओभरमा १ मेडन राख्दै ४० रन खर्चेर ३ तथा कप्तान साद बिन जाफर र इश्वरजोत सोहीले २,२ विकेट लिए । क्यानडा र नेपाल तीन एकदिवसीय अन्तर्राष्ट्रिय खेलको शृंखलामा प्रतिस्पर्धा गरिरहेका छन् । दोस्रो खेल शनिबार र तेस्रो सोमबार हुनेछ ।डेब्यु गरिरहेका सूर्यले शनिबारसम्पन्न प्रधानमन्त्री कप राष्ट्रिय क्रिकेट प्रतियोगितामा ३० विकेट लिदैं उत्कृष्ट बलर र प्लेयर अफ द सिरिजमा चुनिएका थिए । रिजनले प्रधानमन्त्री कपमा १५ विकेट लिएका थिए । सूर्य र रिजन नेपालबाट एकदिवसीय अन्तर्राष्ट्रिय खेल्ने क्रमशः ३८ र ३९ औं खेलाडी हुन् । नेपालले हेमन्त धामी, आकाश चन्द, देव खनाल र अनिल शाहलाई प्लेयिङ ११ बाहिर राखेको छ । 